המחבר: ראובן גורביץ

החומר: ספר בראשית - פתיחה

כיתות החטיבה ז - ט.

בס"ד

העמק דבר הקדמה לבראשית

פתיחה לספר בראשית

זה הספר הנקרא ספר בראשית. נקרא בפי הנביאים **ספר הישר**... ומפרש ר' יוחנן זה ספר אברהם יצחק ויעקב שנקראו **ישרים** ... ויש להבין הטעם למה קרא בלעם את אבותינו בשם ישרים ביחוד ולא צדיקים או חסידים וכדומה? וגם למה מכונה זה הספר ביחוד בכינוי ישרים? ... והעניין שנתבאר בשירת האזינו עה"פ הצור תמים פעלו וגו' צדיק וישר הוא. ששבח ישר הוא נאמר להצדיק דין הקדוש ברוך הוא בחרבן בית שני שהיה דור עיקש ופתלתל. ופירשנו שהיו צדיקים וחסידים ועמלי תורה. אך לא היו ישרים בהליכות עולמם. על כן מפני שנאת חינם שבליבם זה את זה חשדו את מי שראו שנוהג שלא כדעתם ביראת ה' שהוא צדוקי ואפיקורס. ובא על ידי זה לידי שפיכות דמים ... עד שחרב הבית. ועל זה היה צדוק הדין. שהקב"ה ישר הוא ואינו סובל צדיקים כאלו אלא באופן שהולכים בדרך הישר גם בהליכות עולם ולא בעקמימות אף על גב שהוא לשם שמים דזה גורם חרבן הבריאה והריסות ישוב הארץ.

וזה היה **שבח האבות** שמלבד **שהיו צדיקים וחסידים ואוהבי ה' באופן היותר אפשר**. עוד **היו ישרים**. היינו שהתנהגו עם אומות העולם אפי' עובדי אלילים מכוערים. מכל מקום היו עמם באהבה וחשו לטובתם באשר היא קיום הבריאה. כמו שאנו רואים כמה השתטח **אברהם אבינו** להתפלל על סדום. אף על גב שהיה שנא אותם ואת מלכם תכלית שנאה עבור רשעתם כמבואר במאמרו למלך סדום. מכל מקום חפץ בקיומם. ... וכן הוצק חן ודרך ארץ נפלא על דבר אברם את לוט כמו שנתבאר פ' לך. וכן ראינו כמה נח היה **יצחק אבינו** להתפייס ממשנאיו ובמעט דברי פיוס מאבימלך ומרעיו נתפייס באופן היותר ממה שבקשו ממנו כמבואר במקומו. **ויעקב אבינו** אחר שהיטב חרה לו על לבן שידע שביקש לעקרו לולי ה'. מ"מ דבר עמו דברים רכים ... ונתפייס עמו מהר. וכן הרבה למדנו מהליכות האבות בדרך ארץ. מה ששייך לקיום העולם המיוחד לזה הספר שהוא ספר הבריאה.

שאלות:

1. כיצד הנביאים מכנים את ספר בראשית?

2. את מי מכנה ר' יוחנן ישרים?

3. מה המשמעות שהקב"ה נקרא ישר בפסוק "צדיק וישר הוא"?

4. הבא 2 דוגמאות שהאבות התנהגו בדרך ישרה בספר בראשית.